VENDIM

Nr. 388, datë 28.12.2023

MBI ZBATIMIN E DETYRIMIT PËR MBAJTJEN E LLOGARIVE TË NDARA 

Në mbështetje të neneve 16, 22, germa “j” dhe 35, pika 1, të ligjit nr. 43/2015, “Për sektorin e energjisë elektrike”, i ndryshuar; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; pikës 6.2, germa “c” të “Kushteve të licencës për veprimtarinë e prodhimit të energjisë elektrike”; pikës 4.4 të “Kushteve të licencës për veprimtarinë e tregtimit të energjisë elektrike”, si dhe pikës 7.7 të “Kushteve të licencës për veprimtarinë e furnizimit të energjisë elektrike”, Bordi i ERE-s, në mbledhjen e tij të datës 28.12.2023, mbasi shqyrtoi relacionin me nr. 2549 prot., datë 22.12.2023, të grupit të punës, “Mbi monitorimin e të licencuarve në veprimtarinë e prodhimit, furnizimit dhe tregtimit të energjisë elektrike, në lidhje me mbajtjen e llogarive të ndara”,
konstatoi se: 

- Me urdhrin e kryetarit të ERE-s është ngritur grupi i punës, për monitorimin e shoqërive të licencuara në veprimtarinë e prodhimit, tregtimit dhe furnizimit të energjisë elektrike, me objekt:

- mbajtja e llogarive të ndara;
- struktura organizative aktuale e shoqërisë, e shoqëruar me informacionin përkatës mbi strukturën/stafin e dedikuar për veprimtarinë e licencuar.

- Në zbatim të detyrës së ngarkuar, u janë dërguar shkresat subjekteve të licencuara duke u kërkuar që në përmbushje të objektit të këtij monitorimi të depozitojnë në ERE dokumentacionin si vijon:

- pasqyrat financiare të shoqërisë të plota (së bashku me shënimet shpjeguese).

- strukturën organizative aktuale të shoqërisë, të shoqëruar me informacionin përkatës mbi strukturën/stafin e dedikuar për veprimtarinë e licencuar.

- Pas shqyrtimit të informacionit/dokumentacionit të depozituar në ERE nga të licencuarit që iu përgjigjën këtij monitorimi, në zbatim të përcaktimeve të nenit 13, pikës 4 të “Rregullores së brendshme të organizimit dhe funksionimit të Entit Rregullator të Energjisë”, miratuar me vendimin e Bordit të ERE-s nr. 199, datë 27.11.2020, të licencuarve të monitoruar janë listuar në shkresat (e datës 8.2.2023, 9.2.2023 dhe 14.2.2023, me gjetjet përkatëse të këtij monitorimi, duke i kërkuar që të depozitojnë në ERE qëndrimet apo kundërshtimet mbi sa konstatuar nga grupi i punës, në rast se do të kishin të tilla.

- Për sa i përket objektit të parë të monitorimit, që lidhet me: mbajtjen e llogarive të ndara, me qëllim realizimin e një raporti monitorimi sa më gjithëpërfshirës, për të licencuarit që nuk iu përgjigjën kërkesave të monitorimit, grupi i punës mori në shqyrtim raportet financiare të të licencuarve të periudhës kontabël 1.1.2021–31.12.2021, të aksesuara nga faqja elektronike e Qendrës Kombëtare të Biznesit (QKB), si dhe raportet financiare të vitit 2021 të depozituara në kuadër të përmbushjes së kushteve të licencimit.

- Bazuar në nenin 22, germa “j”, nenin 35, pika 1, të ligjit nr. 43/2015, “Për sektorin e energjisë elektrike”, i ndryshuar, shoqëritë që operojnë në veprimtaritë e prodhimit, furnizimit ose të tregtimit të energjisë elektrike, kanë detyrimin e ndarjes efektive të llogarive për secilën nga veprimtaritë e licencuara, si dhe për çdo aktivitet tjetër që nuk lidhet me sektorin e energjisë elektrike, me qëllim shmangien e ndër subvencionimit dhe cenimit të konkurrencës.

- Në kuptim të sa më sipër, secila nga veprimtaritë e licencuara aktive, si dhe çdo aktivitet tjetër që nuk lidhet me sektorin e energjisë elektrike, duhet të paraqitet në llogari të veçanta, me qëllim shmangien e ndër subvencionimit.

- Po ashtu, evidentojmë se: Për t’ju ardhur në ndihmë të licencuarve, ERE ka vendosur në dispozicion të tyre “Manualin e llogarive për qëllime të rregullimit të shoqërive të licencuara në sektorin e energjisë elektrike”, i cili është një udhëzues i detajuar i standardeve të njehsuara të llogarive. Ky manual ofron rregullat për mbajtjen e llogarive të ndara nga shoqëritë e licencuara në sektorin e energjisë elektrike

- Bazuar në gjetjet e këtij monitorimi, por dhe sa parashikuar nga licencat përkatëse në kuadër të korrigjimit të shkeljes së këtij kushti të licencës, ka rezultuar se nuk zbatojnë detyrimin, që rrjedh nga ligji i sektori dhe licenca përkatëse, për të mbajtur llogari të ndara, t’i jepet një mundësi për të korrigjuar këtë shkelje brenda vitit kalendarik 2023, duke i lënë detyrë që në pasqyrat financiare të vitit 2023, të pasqyrohen dhe llogaritë e ndara për secilën veprimtari të licencuar. Këto subjekte janë:

a) “Eurobiznes” sh.p.k.

b) “Gega – G” sh.p.k.

c) “Afrim K” sh.p.k.

d) “Age Sunpower” sh.p.k.

e) “Devoll Hydropower” sh.a.

f) “Info Telecom” sh.p.k.

g) “Energia Gas and Power Albania” sh.p.k.

- Për sa i përket objektit të dytë të monitorimit, që lidhet me strukturën organizative të të licencuarve, gjetjet e këtij monitorimi vlerësohen informuese i përket identifikimit të stafeve përkatëse të të licencuarve referuar veprimtarive të licencuara. 
- Referuar gjetjeve të këtij monitorimi, si për sa i përket mënyrës së mbajtjes së llogarive të ndara, ashtu dhe për sa i përket stafit organizativ, vlerësohet mundësia e konsultimeve me subjektet, duke organizuar seanca dëgjimore apo takime me përfaqësues të ERE-s dhe të të licencuar, ku do të jepen dhe orientimet përkatëse në lidhje me zbatimin e detyrimit për të mbajtur llogari të ndara e po ashtu mbi përbërjen e stafit që duhet të ketë një i licencuar, e konstatuar kjo përgjatë korrespondencave që ERE ka zhvilluar me ta. Për sa më sipër vlerësohen orientimet në vijim, me qëllim të kuptuarit drejtë dhe për mbarëvajtjen e punës mes ERE-s dhe të licencuarve. 
Për gjithë sa më sipër, Bordi i ERE-s 

VENDOSI:

1. Brenda datës 31.3.2024, licencuarit si vijon duhet të zbatojnë detyrimin për mbajtjen e llogarive të ndara për secilën prej veprimtarive të licencuara:

a) “Eurobiznes” sh.p.k.;
b) “Gega–G” sh.p.k.;
c) “Afrim K” sh.p.k.;
d) “Age Sunpower” sh.p.k.;
e) “Devoll Hydropower” sh.a.;
f) “Info Telecom” sh.p.k.;
g) “Energia Gas and Power Albania” sh.p.k.

2. Përmbushja e këtij detyrimi duhet të pasqyrohet në pasqyrat financiare të vitit 2023 që do të depozitohen në ERE brenda afateve të përcaktuara në kushtet përkatëse të licencave. 

3. Grupi i punës të njoftojë të licencuarit të njoftojë të licencuarit “Eurobiznes” sh.p.k.; “Gega-G” sh.p.k.; “Afrim-K” sh.p.k.; “Age Sunpower” sh.p.k.; “Devoll Hydropower” sh.a.; “INFO Telecom” sh.p.k., “Energia Gas and Power Albania” sh.p.k. për vendimin e Bordit të ERE-s.

4. Grupi i punës duhet të raportojë çdo 2 javë pranë Bordit të ERE-s, mbi zbatimin e detyrave sipas këtij vendimi. 

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR NË DETYRË

Erjola Sadushi


